## El Consell exigix al Govern d’Espanya “activar ja” la segona pista de l’aeroport d’Alacant-Elx i l’ampliació de Manises

*** La consellera diu que “no valen pegats” i recorda que les cambres de comerç van xifrar en 2.000 milions les pèrdues per no dur a terme estes obres
* Reclama també la connexió ferroviària a Alacant “després d’anys de dèficit inversor i en infraestructures”**

La consellera d’Innovació, Indústria, Comerç i Turisme, Marián Cano, ha reiterat la “necessitat irrenunciable” de posar en marxa el projecte de la segona pista de l’aeroport d’Alacant-Elx, una obra ja prevista dins del pla d’expansió de la infraestructura, així com “activar com més prompte millor l’ampliació de la terminal de Manises” després de les xifres rècord collides a la Comunitat Valenciana en 2024.

Cano ha destacat que este dilluns “es coneixeran amb precisió les dades de passatgers dels aeroports de València i Alacant-Elx” i “es posarà en evidència la necessitat d’abordar uns projectes d’ampliació més ambiciosos per a estes dos infraestructures, que són clau en el desenrotllament de l’economia valenciana”. “Estem batent rècords de passatgers, turistes i gasto, i necessitem un projecte que reflectisca i acomode el creixement previst per als pròxims anys”, ha agregat.

Així, ha considerat “insuficient” la licitació pública de l’assistència tècnica de redacció del projecte per a les obres d’ampliació de l’aeroport d’Alacant-Elx llançat per Aena este divendres, amb un pressupost de 20 milions d’euros, i ha reclamat “un compromís ferm per atendre les necessitats dels empresaris” després dels estudis de les cambres de comerç d’Alacant i Valenciana que xifren en quasi 2.000 milions d’euros anuals les pèrdues de retardar les obres de la segona pista d’Alacant-Elx i la terminal de Manises.

La consellera ha recordat que “no podem ignorar el dèficit en infraestructures que arrossega la Comunitat, ni que la província d’Alacant és l’última d’Espanya en inversió per càpita des de fa ja diversos anys. I no ens conformarem amb un pegat quan s’estan materialitzant altres projectes com l’ampliació de l’aeroport del Prat, amb una inversió de 1.700 millions d’euros i la previsió de construir una tercera pista”.

Així mateix, ha instat el Govern d’Espanya a posar en marxa, com més prompte millor, “la connexió ferroviària de l’aeroport d’Alacant-Elx” un “greuge històric per a la província i la Comunitat, únic en tota Europa si tenim en compte que és l’única infraestructura de la seua grandària que no disposa d'este tipus de servici per als més de 17 milions de passatgers que rep cada any”.

Fecha: 11/01/2025